РЕШЕНИЕ НА КОМИСИЯТА
от 26 август 2010 година
за установяване на образци на здравни сертификати за търговия в Съюза със сперма, яйцеклетки и ембриони от животни от рода на конете, овцете и козите, както и с яйцеклетки и ембриони от животни от рода на свинете
(нотифицирано под номер C(2010) 5779)
(текст от значение за ЕИП)
(2010/470/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по-специално член 11, параграф 2, четвърто тире и член 11, параграф 3, трето тире от нея,
като има предвид, че:
(1)
С Директива 92/65/ЕИО се определят ветеринарно-санитарните изисквания относно търговията в Съюза с животни, сперма, яйцеклетки и ембриони, които не са предмет на ветеринарно-санитарните изисквания, определени в специалните актове на Съюза. В нея се съдържат изисквания за търговията със сперма, яйцеклетки и ембриони от животни от рода на конете, овцете и козите, както и за яйцеклетки и ембриони от животни от рода на свинете (наричани по-нататък „стоките“). Освен това в нея се предвижда създаването на здравни сертификати за търговия със стоките в Съюза.
(2)
В приложение Г към Директива 92/65/ЕИО, изменено с Регламент (ЕС) № 176/2010 (2), по отношение на стоките се установяват някои нови изисквания, които следва да се прилагат от 1 септември 2010 г.
(3)
С приложение Г към Директива 92/65/ЕИО, изменено с Регламент (ЕС) № 176/2010, се въвеждат правила относно центровете за събиране на сперма и подробни условия за одобряването и надзора им. В него също така се установяват подробни условия за одобряването и надзора над екипите за събиране и производство на ембриони, за събирането и обработването на ембриони, получени in vivo, както и за производството и обработването на ембриони, получени чрез оплождане in vitro, и на микроманипулирани ембриони. С така измененото приложение Г бяха изменени и условията, които се прилагат по отношение на животните донори на сперма, яйцеклетки и ембриони от животни от рода на конете, овцете и козите, както и на яйцеклетки и ембриони от рода на свинете.
(4)
Необходимо е да се създадат нови образци на здравни сертификати за търговия в Съюза на стоките, като се вземат предвид ветеринарно-санитарните изисквания, установени в приложение Г към Директива 92/65/ЕИО, изменено с Регламент (ЕС) № 176/2010.
(5)
Освен това следва да се приеме разпоредба относно съществуващите запаси от стоки в Съюза, които са в съответствие с разпоредбите на Директива 92/65/ЕИО, установени преди влизането в сила на въведените с Регламент (ЕС) № 176/2010 изменения. В съответствие с това е необходимо да се установят отделни образци на здравни сертификати за търговия в Съюза със сперма, яйцеклетки и ембриони от животни от рода на конете, овцете и козите, както и за търговията с яйцеклетки и ембриони от животни от вида на свинете, събрани или произведени, обработени и съхранени в съответствие с приложение Г към Директива 92/65/ЕИО преди 1 септември 2010 г.
(6)
Възможността за дълготрайно съхранение на такива стоки прави понастоящем невъзможно да се определи дата на изчерпване на съществуващите запаси. Поради това не е възможно да се определи дата, на която да се прекрати използването на посочените образци на здравни сертификати за съществуващите запаси.
(7)
С оглед на последователността и опростяването на законодателството на Съюза образците на здравни сертификати следва да бъдат установени в едно решение, като се вземе предвид Регламент (ЕО) № 599/2004 на Комисията от 30 март 2004 г. относно приемане на хармонизиран образец на сертификат и инспекционен доклад, свързан с търговията в рамките на Общността с животни и продукти от животински произход (3).
(8)
За да се осигури пълна проследимост на стоките, в настоящото решение следва да бъдат установени образци на здравни сертификати за търговия в Съюза със сперма от животни от рода на конете, овцете и козите, която е събрана в одобрен център за събиране на сперма и експедирана от одобрен център за съхранение, независимо дали последният представлява част от одобрен център за събиране на сперма с различен номер на одобрението.
(9)
С оглед на яснотата на законодателството на Съюза, актовете на Съюза, с които се установяват образци на здравни сертификати за търговия в Съюза със съответните стоки, следва да бъдат изрично отменени. В съответствие с това следва да бъдат отменени Решение 95/294/ЕО на Комисията от 24 юли 1995 г. за определяне на образеца на здравен сертификат за търговия с яйцеклетки и ембриони от еднокопитни животни (4), Решение 95/307/ЕО на Комисията от 24 юли 1995 г. за определяне на образеца на здравен сертификат за търговия със сперма от еднокопитни животни (5), Решение 95/388/ЕО на Комисията от 19 септември 1995 г. относно определяне на образец на сертификат за търговията в рамките на Общността със сперма, яйцеклетки и ембриони от овце и кози (6) и Решение 95/483/ЕО на Комисията от 9 ноември 1995 г. относно определяне на образец на сертификат за търговията с яйцеклетки и ембриони от свине в Общността (7).
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Предмет
С настоящото решение се установяват образци на здравни сертификати за търговия в Съюза със следните стоки:
а)
сперма от животни от рода на конете;
б)
яйцеклетки и ембриони от животни от рода на конете;
в)
сперма от животни от рода на овцете и козите;
г)
яйцеклетки и ембриони от животни от рода на овцете и козите;
д)
яйцеклетки и ембриони от животни от рода на свинете.
Член 2
Търговия със сперма от животни от рода на конете
По време на транспортирането от една държава-членка в друга пратките от сперма от животни от рода на конете се придружават от здравен сертификат в съответствие с един от следните установени в приложение I образци:
а)
образец на здравен сертификат IА, установен в част А, за пратки от сперма, събрана след 31 август 2010 г., експедирани от одобрен център за събиране на сперма, от който произхожда спермата;
б)
образец на здравен сертификат IБ, установен в част Б, за пратки от запаси от сперма, събрана, обработена и съхранена преди 1 септември 2010 г., експедирани след 31 август 2010 г. от одобрен център за събиране на сперма, от който произхожда спермата;
в)
образец на здравен сертификат IВ, установен в част В, за пратки от сперма и запаси от сперма, посочени в букви а) и б), експедирани от одобрен център за съхранение на сперма.
Член 3
Търговия с яйцеклетки и ембриони от животни от рода на конете
По време на транспортирането от една държава-членка в друга пратките от яйцеклетки и ембриони от животни от рода на конете се придружават от здравен сертификат в съответствие с един от следните установени в приложение II образци:
а)
образец на здравен сертификат IIА, установен в част А, за пратки от яйцеклетки и ембриони, събрани или произведени след 31 август 2010 г. и експедирани от одобрен екип за събиране или производство на ембриони, откъдето произхождат яйцеклетките или ембрионите;
б)
образец на здравен сертификат IIБ, установен в част Б, за пратки от запаси от яйцеклетки и ембриони, събрани, обработени и съхранени преди 1 септември 2010 г. и експедирани след 31 август 2010 г. от одобрен екип за събиране или производство на ембриони, откъдето произхождат яйцеклетките или ембрионите.
Член 4
Търговия със сперма от животни от рода на овцете и козите
По време на транспортирането от една държава-членка в друга пратките от сперма от животни от рода на овцете и козите се придружават от здравен сертификат в съответствие с един от следните установени в приложение III образци:
а)
образец на здравен сертификат IIIА, установен в част А, за пратки от сперма, събрана след 31 август 2010 г., експедирани от одобрен център за събиране на сперма, от който произхожда спермата;
б)
образец на здравен сертификат IIIБ, установен в част Б, за пратки от запаси от сперма, събрана, обработена и съхранена преди 1 септември 2010 г., експедирани след 31 август 2010 г. от одобрен център за събиране на сперма, от който произхожда спермата;
в)
образец на здравен сертификат IIIВ, установен в част В, за пратки от сперма и запаси от сперма, посочена в букви а) и б), експедирани от одобрен център за съхранение на сперма.
Член 5
Търговия с яйцеклетки и ембриони от животни рода на овцете и козите
По време на транспортирането от една държава-членка в друга пратките от яйцеклетки и ембриони от животни от рода на овцете и козите се придружават от здравен сертификат в съответствие с един от следните установени в приложение IV образци:
а)
образец на здравен сертификат IVА, установен в част А, за пратки от яйцеклетки и ембриони, събрани или произведени след 31 август 2010 г. и експедирани от одобрен екип за събиране или производство на ембриони, откъдето произхождат яйцеклетките или ембрионите;
б)
образец на здравен сертификат IVБ, установен в част Б, за пратки от запаси от яйцеклетки и ембриони, събрани, обработени и съхранени преди 1 септември 2010 г. и експедирани след 31 август 2010 г. от одобрен екип за събиране или производство на ембриони, откъдето произхождат яйцеклетките или ембрионите.
Член 6
Търговия с яйцеклетки и ембриони от животни от рода на свинете
По време на транспортирането от една държава-членка в друга пратките от яйцеклетки и ембриони от животни от рода на свинете се придружават от здравен сертификат в съответствие с един от следните установени в приложение V образци:
а)
образец на здравен сертификат VА, установен в част А, за пратки от яйцеклетки и ембриони, събрани или произведени след 31 август 2010 г. и експедирани от одобрен екип за събиране или производство на ембриони, откъдето произхождат яйцеклетките или ембрионите;
б)
образец на здравен сертификат VБ, установен в част Б, за пратки от запаси от яйцеклетки и ембриони, събрани, обработени и съхранени преди 1 септември 2010 г. и експедирани след 31 август 2010 г. от одобрен екип за събиране или производство на ембриони, откъдето произхождат яйцеклетките или ембрионите.
Член 7
Отмяна
Решения 95/294/ЕО, 95/307/ЕО, 95/388/ЕО и 95/483/ЕО се отменят.
Член 8
Приложимост
Настоящото решение се прилага от 1 септември 2010 г.
Член 9
Адресати
Адресати на настоящото решение са държавите-членки.
Съставено в Брюксел на 26 август 2010 година.